google/wiki40b huggingface dataset:
Psalmi

Psalmi (ivritā: Tehillim‎, תְהִלִּים, "slavas dziesma", grieķu: ψαλμοί (psalmoi), "dziesmas arfas pavadījumā") ir 150 dziesmu grāmata, kas ir ebreju un kristiešu Bībeles sastāvdaļa.
Jūdaismā tradicionāli tiek uzskatīts, ka psalmu autors ir karalis Dāvids, kas balstījies uz senāku psalmistu darbiem (t.sk. Ādamu un Mozu). Tikai pie 73 psalmiem minēts, ka to autors ir Dāvids.
Musulmaņi uzskata, ka Psalmi, kas Korānā tiek saukti par Zabur, Dāvidam ir paša Dieva atklāti, līdzīgi, kā Tora tika atklāta Mozum, Jaunā derība Jēzum un Korāns Muhamedam.
Zinātnieki uzskata, ka Psalmi ir vairāku gadsimtu laikā dažādu autoru sarakstīti un galīgi apkopoti tikai laika posmā pēc Babilonijas trimdas. Iespējams, ka senākie no tiem uzrakstīti jau Izraēlas karalistes laikā un izmantoti reliģiskajās ceremonijās pirmajā Jeruzālemes templī. Psalms 119. ir visgarākais ar 176 pantiem, visīsākais ir 117. psalms ar diviem pantiem. Pie daudziem psalmiem minēti to autori, kā arī senaizmirstas melodijas, kādās tie būtu jādzied Jeruzālemes templī.
Jūdaismā psalmu grāmata ir sadalīta piecās daļās, tāpat kā Torā ir piecas grāmatas. Pirmajā grāmatā ir 41 psalms. Tiek uzskatīts, ka visu to autors ir Dāvids (izņemot 1, 2, 10 un 33 psalmu). Otrajā grāmatā ir 31 psalms. Astoņpadsmit no tiem esot Dāvida rakstīti. 72. psalms sākas ar vārdiem "Zālamanam", ko tradicionāli uzskata kā Dāvida lūgšanu par savu dēlu un mantinieku. Trešajā grāmatā ir 17 psalmi. Ceturtajā grāmatā arī 17 psalmi, no kuriem 90. psalms tiek piedēvēts Mozum. Piektajā grāmatā ir pēdējie 44 psalmi, no kuriem piecpadsmit esot Dāvida sarakstīti.
Psalmi 113 - 118. veido "Hallel", ebreju lūgšanu, kas tiek skaitīta trīsreiz gadā, lielajos reliģiskajos svētkos; jaunu mēnesi sagaidot un astoņās Hanukas dienās.
Tīkla pāršķēlums

Tīkla pāršķēlums (angļu: netsplit) ir tiešsaistes lietotāju sadalīšana divās grupās, ko rada kļūda savienojumā vai serverī. Tā mēdz notikt tīklos, kur retranslēšanu nodrošina vairāki savā starpā savienoti serveri, tādēļ viena datora bojājums var radīt situāciju, kad kāda lietotāju daļa tiek atvienota no pārējiem tīkla lietotājiem. Termins visbiežāk tiek lietots saistībā ar IRC tīkliem.
Šķīdinātājs

Šķīdinātājs ir šķidra viela, kas izšķīdina citu cietu, šķidru vai gāzveida vielu, veidojot šķīdumu, kura koncentrācija ir atkarīga no vielas šķīdības norādītajā temperatūrā. Organiskos šķīdinātājus izmanto, piemēram, sausajā tīrīšanā (piemēram, tetrahloretilēnu), kā krāsas šķīdinātāju (piemēram, toluols, terpentīns), nagu lakas noņēmēju un līmes šķīdinātāju (acetons, metilacetāts, etilacetāts), traipu noņēmēju (heksāns, petrolēteris), mazgāšanas līdzekli (citrusaugu terpēni), smaržās (etanols), un ķīmiskajā sintēzē. Neorganiskos šķīdinātājus (izņemot ūdeni) parasti izmanto tikai ķīmijas pētniecībā un dažos tehnoloģiskos procesos.

Bīstamība

Šķīdinātāji, tāpat, kā citas vielas mēdz būt indīgi, kancerogēni, viegli uzliesmojoši, kodīgi un ētera tipa šķīdinātāji, kas veci un sastāvējuši, arī sprādzienbīstami, jo skābekļa, piemaisījumu un gaismas ietekmē var veidot ēteru peroksīdus, kas ir sprāgstvielas. Tādēļ veca, gaismā stāvējuša ētera destilācija var būt bīstama.
Benedikts Kalnačs

Biogrāfija

B. Kalnačs dzimis dzejnieka Andra Vējāna ģimenē. Beidzis Rīgas 49. vidusskolu (1983) un Latvijas Valsts universitātes Filoloģijas fakultātes latviešu valodas un literatūras nodaļu (1988). Ieguvis filoloģijas doktora (1993) un habilitētā filoloģijas doktora grādu (1999). Kopš 1988. gada strādā tagadējā LU Literatūras, folkloras un mākslas institūtā, ir tā vadošais pētnieks un direktora vietnieks zinātniskajā darbā, no 1999. līdz 2011. gadam institūta direktors, kopš 2013. gada Literatūras nodaļas vadītājs. Kopš 1993. gada Liepājas Universitātes pasniedzējs, kopš 2004. gada profesors.
Publikācijas kopš 1985. gada. Rakstījis recenzijas un izrāžu apskatus. Pētījumi latviešu drāmas vēsturē, kā arī postkoloniālisma studijās. Kopš 1999. gada Latvijas Rakstnieku savienības biedrs. Saņēmis Latvijas Zinātņu akadēmijas Viļa Plūdoņa balvu literatūrzinātnē (2000). Latvijas Zinātņu akadēmijas īstenais loceklis (2005). 2012. gadā B. Kalnačs saņēma Liepājas pilsētas Gada balvu zinātnē, 2015. gada pavasarī — Baltijas Zinātņu akadēmiju medaļu par ilggadīgu Baltijas jūras valstu literāro kontaktu izpēti.
Kuldīgas Mākslas un humanitāro zinību vidusskola

Vēsture

Skolas ēka celta Kuldīgas vācu ģimnāzijas vajadzībām par Vācu vecāku savienības vākto naudu un atklāta 1930. gadā. 
Tūlīt pēc Otrā pasaules kara ēkā atradās Kuldīgas 1. pamatskola. Vēlākajos gados ēkas trešajā stāvā atradās pilsētas bērnu bibliotēka.
1978. gadā nodibināja Kuldīgas bērnu mākslas skolu. Pirmajā gadā šeit mācījās 60 audzēkņu, vecākiem noteiktā mācību maksa bija 20 padomju rubļu gadā. Ar audzēkņiem strādāja tikko Mākslas akadēmiju beigušie pasniedzēji Anna Mētra un Pēteris Sidars, skolas direktors bija gleznotājs Valdis Līcītis. 
1989. gadā Kuldīgas mākslas skola apvienojās ar humanitāro zinību skolu, izveidojot eksperimentālo skolu, kur mācību darbā bija ieviesti dažādi jauninājumi - uz savstarpēju sapratni balstītas bērnu un pedagogu attiecības, pasniedzēju veidotas mācību programmas, darba burtnīcas utt. Ieviesa vairākus jaunus mācību priekšmetus - skolēni apguva gan Bībeles pamatus, gan folkloru, novada vēsturi un mākslas priekšmetus.  2005. gadā par skolas direktori pieņemta darbā Valda Gaure un šajā pašā gadā skola tiek pārdēvēta par Kuldīgas Mākslas un humanitāro zinību vidusskolu. 
1993. gadā skolu pārdēvēja par Kuldīgas Mākslas un humanitāro zinību skolu, 2012. gadā izremontēja, piebūvēja trešo stāvu, rekonstruēja pagrabu, veica ārējo apdari un izremontēja klases.
Kopš 1989. gada ēkā atradas Kuldīgas mākslas un humanitāro zinību vidusskola.

Skolas ēka

Skolas ēka vairākkārt pārbūvēta, mainītas klašu starpsienas visos stāvos, uzbūvēts ceturtais stāvs. Mākslas klātbūtne jūtama visā ēkā, tā rada sevišķu gaisotni. Savu artavu telpu izdaiļošanā devuši daudzi mākslas skolas absolventi, kuri gan veidojuši sienu gleznojumus, gan atstājuši savus diplomdarbus.  Tagad mākslas skola ir pārcelta uz ēku ielas otrā pusē. Tajā notiek arī vecāko klašu nodarbības un vizuālās mākslas nodarbības.
Otrokovice

Vēsture

Rakstos pirmoreiz minēta 1141. gadā. Ilgu laiku apdzīvotā vieta atradās Habsburgu impērijas sastāvā. No 1918. gada — Čehoslovākijā. Kopš 1993. gada — Čehijā.
Pilsētas attīstība ir cieši saistīta ar čehu uzņēmēja, kompānijas Bata Shoes dibinātāja Tomāša Batjas (Tomáš Baťa, 1876-1932) vārdu, kurš apkārtnē attīstīja rūpniecisko ražošanu, tai skaitā veidodams infrastruktūru savu uzņēmumu strādniekiem.

Ekonomika

Pilsētā atrodas kompānijas Barum (mūsdienās daļa no Continental AG) rūpnīca un galvenā mītne. Pilsētas pievārtē atrodas mazās aviācijas ražošanas uzņēmums Zlin Aviation.
Gamazīgas ērces

Gamazīgas ērces ir plaša ērču grupa, kurā ietilpst ap 30 brīvi dzīvošu vai parazītisko ērču dzimtas, kuru pārstāvji izraisa gamazoidozi. Gamazoidoze ir acariāze, ko izraisa ne visas šo dzimtu sugas, bet tikai dažas.
Artūrs Šilovs

Spēlētāja karjera

Pārstāvējis Latvijas U-18 izlasi 2018. gada Pasaules čempionātā hokejā jauniešiem (U-18). 2019. gada NHL drafta 6.kārtā ar kopējo 156. numuru viņu izvēlējās Vankūveras "Canucks". 2019. gada augustā parakstīja 3 gadu sākuma līmeņa līgumu ar Vankūveras "Canucks", kas nozīmē, ka sezonu Šilovs sāka kādā no šī kluba sistēmas komandām. Iepriekš pārstāvējis HK Rīga un HS Rīga klubus.
Dark Passion Play

Albuma ierakstīšana

Nightwish sāka ierakstīt instrumentālās daļas Dark Passion Play albumam 2006.gada rudenī un tika pabeigts 2007.gada pavasarī. Pilnībā tika ierakstītas 15 dziesmas. Turpinot iesākto, orķestra daļas tika ierakstītas Abbey Road studijā, Londonā divās sesijās: viena 2006.gada decembra vidū un otra 2007.gada februārī. Orķestra ierakstīšanas laikā, februārī viņi ierakstīja jaunu orķestra ievaddaļu dziesmai Wishmaster, izmantošanai koncertos.
Tā kā ar iepriekšējo albumu Once, grupa sadarbojās ar London Philharmonic Orchestra un Metro Voices Choir. Vokāls tika ierakstīts 2007.gada februārī, pēc tam kad Anete Olzona tika izvēlēta kā jaunā grupas dziedātāja. Albums tika miksēts un pabeigts Finnvox studijā, Helsinkos 2007.gada aprīļa-maija mēnešos.
Albums izmaksāja 500 000€, padarot to par visdārgāko albumu, kāds vien ir ierakstīts Somijā. Vel 270 000€ tika iztērēti 2 mūzikas video uzņemšanai.
Nightwish arī ierakstīja cover dziesmu albumam. Tā bija cover dziesma "The Heart Asks Pleasure First" no filmas The Piano, dziesmas celiņš ko sakomponēja Maikls Nīmans. Šī versija satur dziesmu tekstu, ko uzrakstīja Tomass Holopainens un vokālu Anetes Olzonas izpildījumā. Pirms un albuma ierakstīšanas laikā viņi nedabūja atļauju cover izdošanai, beigās tā arī viņi to nedabūja. Daudzi fani tika apbēdināti, ka cover dziesma netiks izdota. 
Pēdējā koncerta laikā, Dark Passion Play tūrē, Hartwall arēnā, Nightwish cover dziesma tika atskaņota, kā nobeiguma dziesma, kad grupa atstāja skatuvi. Šī bija vienīgā reize cilvēkiem ārpus grupas dzirdēt šo dziesmu.
Zvejniekciems

Vēsture

19. gadsimtā pie Skultes jūrmalas izveidojās neliels ciems, kuru apdzīvoja zvejnieki. Nosaukums tā arī rodas no iedzīvotāju pamatnodarbošanās – zvejas.
19. gadsimtā Skultē muižas zeme tika sadalīta 0,5-1 ha lielos apbūves gabalos, un piešķirta bezzemniekiem – laukstrādniekiem un amatniekiem. Ciemata izaugsmi un visus apbūves plānus izjauca Pirmais pasaules karš.
Latvijas Republikas laikā Skultes Zvejniekciems piedzīvoja uzplaukumu. Strauji attīstījās zvejniecība. 1919. gadā tika nodibinātā Vidzemes jūrmalas zvejnieku sabiedrība, Pēterupē, 1936. gadā, Ernesta Brinkmaņa vadībā, tika pārveidota par Skultes zvejnieku biedrību – kooperatīvu “Jūras zivs”. Tajā ietilpa 75 Skultes un 35 Pabažu zvejnieki. Strauji pieauga motorlaivu skaits (1939. gadā bija 40 motorlaivu), radās nepieciešamība pēc lielākas laivu piestātnes.
1939. gadā tika pabeigta jaunā osta, zivju pārstrādes fabrika un žāvētava. Pie ostas tika atklāts piemiņas akmens ar uzrakstu: “Valsts prezidenta Kārļa Ulmaņa ierosināta Jūrniecības departamenta celta 1937. – 1939. gadā tapa Skultes zvejnieku osta.”
K. Ulmanis Zvejniekciemu apmeklēja 1937. gadā, kad tika izlemts ieguldīt valsts līdzekļus arī Skultes zvejniekciema izaugsmē. Zvejnieku kooperatīvā darbojās divas Skultes un viena Pēterupes brigāde. Bija arī laivu remontdarbnīca.
1947. gada 13.jūlijā Skultes zvejnieku biedrību nacionalizēja, tā vietā nodibināja arteli, kurš 1948. gadā pārtapa par zvejnieku kolhozu “Zvejnieks”. 1956. gadā tika nodots ekspluatācijā arhitektes Martas Staņas projektētais zvejnieku kolhoza klubs ar administrācijas telpām. Staņa ir projektējusi visu kolhoza “Zvejnieks” teritoriju, taču dzīvē paspēja īstenot divas daudzdzīvokļu mājas un Zvejniekciema vidusskolu.
1967. gadā Zvejniekciemu pievienoja Saulkrastiem.
Mihails Platovs

Dzīves gājums

Dzimis Rīgā tirgotāja ģimenē. 1900. gadā beidzis ģimnāziju. Iestājies Rīgas politehniskā institūtā un 1906. gadā, to beidzot, ieguvis inženiera—tehnologa specialitāti. Pirmā pasaules kara laikā evakuējies uz Krieviju. 1930. gados strādājis par vadošo inženieri kādā Serpuhovas rūpnīcā. Lielā terora laikā 1937. gada naktī uz 4. oktobri arestēts un notiesāts uz 10 gadiem. Izsūtīts uz Kargopoles gulagu Arhangeļskas apgabalā, kur 1938. gada augusta beigās vai septembrī miris.

Šaha kompozīcija

Kopš 1903.gada publicējis vairāk nekā 200 etīdes, vairākumam no tām līdzautors ir brālis Vasilijs (1881—1952). Konkursos brāļi piedalījušies reti, ieguvuši tikai 30 atzinības, tai skaitā 4 pirmās godalgas.
Citas atpalikušās šķiras Indijā

"Citas atpalikušās šķiras" (angļu: Other Backward Class, OBC) ir Indijas valdības oficiāli lietots apzīmējums iedzīvotāju grupai, kas pieder pie "sociāli un izglītības ziņā atpalikušām" Indijas kastām jeb varnām. Katrā Indijas štatā ir savs OBC kastu uzskaitījums.
Šo nosaukumu sāka lietot pēc 1979. gadā valdības izveidotās Mandalas komisijas rekomendācijām, kas "Citu atpalikušo šķiru" sarakstā iekļāva vairāk kā 3000 Indijas nepriviliģēto, pamatā šudru varnā ietilpstošo, kastu. Komisijas 1980. gada ziņojumā bija rakstīts, ka pie "citām atpalikušajām šķirām" pieder 52% Indijas iedzīvotāju. Pēc ziņojuma rekomendācijām tika pieņemti likumi, kas noteica pozitīvo diskrimināciju pret "priviliģētajām kastām" un noteica šai iedzīvotāju grupai 27% kvotu amatiem valdības iestādēs un studentu vietām publiskajās universitātēs. Kad 1989. gadā Indijas valdība mēģināja ieviest Mandalas komisijas rekomendācijas, tas izraisīja masīvus protestus.
Pēc 2011. gada Indijas Sociāli ekonomiskās un kastu tautskaites datiem "citas atpalikušās šķiras" veidoja 41,1% no Indijas iedzīvotājiem (42,8% no hinduistiem, 39,2% no musulmaņiem, 24,8% no kristiešiem, 22,4% no sikhiem un 13,7% no zoroastriešiem).
2. Saeima

2. Saeimas darbība

2. Saeimas priekšsēdētājs visu tās darbības laiku bija Pauls Kalniņš (LSDSP). 2. Saeimā bija 20 pastāvīgās komisijas. Notika 214 sēdes, kurās apsprieda 335 likumprojektus. Sākot ar šo Saeimu, parlaments veltīja lielāku uzmanību likumdošanai sociālajā un tautsaimniecības jomā.
2. Saeimas laikā darbojās Ulmaņa 2. Ministru kabinets, Alberinga Ministru kabinets, Skujenieka 1. Ministru kabinets un Juraševska Ministru kabinets.
Imants Lieģis

Biogrāfija

Dzimis trimdas latviešu ģimenē, studējis Ņūkāslas pie Tainas universitātē, ieguvis grādu tieslietās. Aktīvi piedalījies trimdas latviešu sabiedriskajā dzīvē, 1989. gadā kļuvis par Pasaules Baltiešu apvienības pārstāvi Eiropā.
Pēc Latvijas neatkarības atjaunošanas pārcēlies uz Latviju un kopš 1992. gada ieņēmis dažādus amatus Ārlietu ministrijā un diplomātiskajā dienestā (bijis arī valsts sekretāra vietnieks). 1997. gadā kļuvis par Latvijas vēstnieku Beļģijā, Luksemburgā un Nīderlandē, kā arī par Latvijas vēstnieku NATO.
No 2005. gada darbojies Latvijas pārstāvniecībā Eiropas Savienībā, kā vēstnieks Drošības un politikas komitejā. No 2008. gada līdz 2009. gadam I. Lieģis bija Latvijas vēstnieks Spānijā.
2012. gadā I. Lieģis kļuva par Latvijas vēstnieku Ungārijā. 2016. gada februārī iecelts par Latvijas vēstnieku Francijā.
Imants Lieģis ir precējies, ģimenē ir divas meitas.

Politiskā darbība

2009. gadā "Pilsoniskā savienība" izvirzīja I. Lieģi kā bezpartijisku kandidātu aizsardzības ministra amatam Valda Dombrovska veidotajā valdībā. 2009. gada 12. martā Saeima apstiprināja valdību un līdz ar to I. Lieģa stāšanos ministra amatā. 2010. gadā iestājās "Pilsoniskajā savienībā". 2010. gada rudenī ievēlēts 10. Saeimā no apvienības "Vienotība" saraksta. Ārkārtas 11. Saeimas vēlēšanās I. Lieģis nekandidēja.
Apbalvots ar IV šķiras Triju Zvaigžņu ordeni (2003).
Krīds: Rokija mantojums

Sižets

Adoniss Krīds nekad nav pazinis savu tēvu — leģendāro smagsvara čempionu boksā Apollo Krīdu, kurš nomira vēl pirms dēla dzimšanas, turklāt Adoniss ir ārlaulības bērns. Taču Apollo atraitne zēnam ir kļuvusi par gādīgu pamāti, devusi tam izglītību. Tomēr bokss ir viņam asinīs. Adoniss pamet labi apmaksātu darbu un dodas uz Filadelfiju, kur uzmeklē Rokiju Balboa un lūdz kļūt par viņa treneri. Rokijs, kurš ir kļuvis pavisam vecs un zaudējis visus savus tuviniekus, nevēlas būt saistīts ar boksu, tomēr viņš Adonisā saskata to pašu apņēmību, kāda savulaik piemita viņa sīvākajam pretiniekam un vēlāk labākajam draugam - Apollo. Rokijs piekrīt trenēt jauno sportistu, lai gan viņu pašu sagaida smaga cīņa ar, iespējams, nopietnāko pretinieku viņa dzīvē. No sākuma nolemts slēpt no sabiedrības, ka Adoniss ir Apollo dēls, bet vēlāk tas kļūst zināms. Adonisam paveras iespēja piedalīties mačā par pasaules čempiona titulu pret pašreizējo čempionu, tomēr — ar nosacījumu, ka jaunais puisis pieņems uzvārdu Krīds. Adoniss pēc ilgākas apdomāšanās piekrīt. Uzsākot cīņu katastrofāli neveiksmīgi, turpinājumā Adoniss saņemas un lieliski aizvada cīņu pret pasaules čempionu. Pēdējā raundā Adoniss pat nosūta pretinieku nokdaunā, taču pie tiesneša sauktā "9!" čempions tomēr pieceļas. Tāpat kā savulaik Rokija cīņā pret Apollo, arī šoreiz uzvara tiek piešķirta tikai pēc punktiem, pašreizējais čempions aizstāv titulu. Pašreizējais čempions, kas līdz šim uz Adonisu skatījās augstprātīgi, pasaka Adonisam, ka viņš ir lielisks bokseris, kuram pieder nākotne boksā un ne velti viņš paņēmis sava leģendārā tēva uzvārdu.
Filma beidzas ar to, ka Adoniss un Rokijs izkāpj no mašīnas un abi dodas uz "Rokija kāpnēm" Filadelfijā. Jau vecais un slimais Rokijs ar grūtībām tiek līdz augšai pa kāpnēm, kur jaunībā ir aizvadījis savus treniņus. Rokijs pasaka Adonisam, ka no turienes var ieraudzīt visu savu dzīvi.
Daugavpils

Sports

Daugavpilī ir bāzēts Latvijas futbola Virslīgas klubs BFC Daugavpils, kas mājas spēles aizvada "Celtnieka" stadionā. Iepriekš Daugavpilī bija bāzēts arī klubs Dinaburg, kas vairākkārt izcīnījis vietu labāko četriniekā, bet FC Daugava 2012. gadā kļuva par Latvijas čempioniem.
Tāpat Daugavpilī ir bāzēta Polijas pirmās spīdveja līgas (otra valsts spēcīgākā spīdveja līga pēc Polijas Ekstralīgas) klubs "Lokomotīve". Daugavpilī notikuši vairāki Speedway Grand Prix posmi. Par pirmās Latvijas Grand Prix izcīņas uzvarētāju 2006. gadā kļuva leģendārais amerikānis Gregs Henkoks. 2014. gada Latvijas Grand Prix izcīņā Latviju pārstāvošais Ķasts Puodžuks izcīnīja 5. vietu, kas ir labākais Latvijas sportistu sasniegums Speedway Grand Prix.
Daugavpilī bāzēta Latvijas čempionātā hokejā komanda HK Dinaburga. No 2005. līdz 2012. gadam pilsētā bāzēta bija DHK Latgale, kas savas pastāvēšanas laikā piecas reizes sasniedza Latvijas čempionāta pusfinālu.
Tapers (filma)

Sižets

Perspektīvs konservatorijas students Laimonis Pārums, kas aizrāvies ar džezu, nolemj neturpināt mācības, bet spēlēt klavieres restorānā. Pakāpeniski viņa dzīvē arvien lielāku lomu sāk ieņemt alkohols un tikai liktenīga iepazīšanās ar Rebeku kļūst par viņa glābiņu.
Velda (filma)

Sižets

Lielā, drūmā savrupmājā dzīvo Stounu ģimene — Maikls, viņa sieva Linda un bērni Pīters un Vendija. Ģimenē nevalda savstarpēja sapratne — brīvo laiku bērni pavada īpašā elektroniskā bērnistabā, kurā tiek vizualizētas dažādas ainas. Īpaši tiem patīk skatīties Āfrikas lauvu medības. Maikls cenšas slēgt istabas durvis, taču tas tikai palielina bērnu naidīgumu.
Nelielā namiņā jūras krastā dzīvo vecs zvejnieks Ernando un viņa neredzīgā sieva Kora. Visa viņu dzīves būtība ir atmiņas par mirušo dēlu Tomu. Un tad kādu dienu pie viņiem ierodas zēns, kas ir absolūti līdzīgs Tomam. Idile neturpinās ilgi — būdiņā ierodas karantīnas komanda, kas iznīcina radības, kas dzīvo kopā ar cilvēkiem kā viņu mirušie radinieki.
Taču par karantīnas komandas upuriem kļūst ne tikai atnācēji — kādu nakti tie atnāk arī pie Maikla. Viņu aizved uz vecu gravu un tur pamet. Tik tikko dzīvs, Maikls nonāk pie baznīcas drupām, kur sastopas ar Ernando. Maikls cenšas ar ģimeni tikt prom no šīs murgainās dzīves, bet viņa bērniem tas nebūt nepatīk. Viņi iemāna vecākus bērnistabā, kur tos saplosa lauvas.
Tiagu Spliters

Karjera

Karjeru sācis Brazīlijā, taču jau pēc vienas sezonas pārcēlās uz Spāniju, kur 10 gadus (ar pārtraukumiem) pārstāvēja Saski Baskonia klubu Spānijas augstākajā līgā, spēlējis arī pēc ranga otrajā līgā. Saski Baskonia sastāvā divas reizes kļuvis par Spānijas čempionu, piecas reizes ieguvis Spānijas kausu un četras reizes — Spānijas superkausu.
2007. gada NBA draftā viņu izraudzījās Sanantonio "Spurs" pirmajā kārtā ar kopējo 28. kārtas numuru. "Spurs" debitējis 2010.—2011. gada sezonā. 2013. gadā ar klubu sasniedza finālsēriju, kur piekāpās Maiami "Heat". Arī nākamajā gadā sasniedza finālsēriju, šoreiz "Heat" tika uzvarēts un T. Spliters "Spurs" sastāvā kļuva par NBA čempionu.
NBA lokauta laikā spēlēja Spānijas Valencia BC sastāvā. Pēc tam spēlējis vēl divu NBS klubu — Atlantas "Hawks" un Filadelfijas "76ers" sastāvā. 2018. gada janvārī paziņoja par karjeras beigām, kam iemesls bija trauma.
Brazīlijas izlases sastāvā izcīnījis divas uzvaras Amerikas čempionātā (2005, 2009), kā arī Panamerikas spēlēs (2003).
Pēc spēlētāja karjeras beigām 2018. gadā kļuva par NBA komandas Bruklinas "Nets" skautu, bet 2019. gada septembrī paaugstināts par komandas spēlētāju attīstības treneri.
Lēļu dzimta

Etimoloģija

Dzimtas zinātniskais nosaukums atvasināts no vārda Caprimulgus, kas nozīmē "kazas sūcējs". Vārds radies no novērojumiem, ka krēslas stundās vakarlēpis riņķo ap kazu ganāmpulkiem. Senatnē valdīja uzskats, ka šie putni sūc kazas pienu, bet uz šādu pieņēmumu mudināja putnu ļoti platā mute. Patiesībā vakarlēpji riņķo ap kazām, jo tur pulcējas daudzi gaisa kukaiņi.

Dzīves vide

Lēļu dzimtas putni sastopami, sākot ar jūras līmeni un beidzot ar augstkalniem, līdz 4200 m virs jūras līmeņa. Dažas sugas mājo tikai kalnos. Lēļi apdzīvo visdažādākos biotopus, no tuksnešiem līdz lietusmežiem, bet vislielākā sugu dažādība sastopama atklātās ainavās ar ne pārāk biezu veģetāciju. Tomēr ļoti sausos biotopos nemājo, piemēram, Sahāras tuksnesī vai Centrālāzijas tuksnešos.
Sugas, kas ligzdo mērenajā joslā, ir gājputni, piemēram, vakarlēpis un Amerikas lēlis (Chordeiles minor). Šīm abām sugām ir garākais migrācijas ceļš, citām migrējošām sugam tas ir īsāks.

Kopīgās īpašības

Lēļu dzimtas sugas ir vidēji lieli vai lieli lēļi ar gariem, smailiem spārniem, īsām, vājām kājām, mazām pēdām un ļoti īsu, bet platu knābi. Acis lielas. Ķermeņa garums 15—40 cm. Apspalvojums mīksts, kriptisks, atgādina koka mizu vai lapas. Spalvu krāsa atkarībā no sugas pelēka, brūna vai sarkanbrūna. Visām sugām spārnu vai astes apakšā bāls, izplūdis plankums.

Uzvedība

Lēļu dzimtas putni ir aktīvi naktī vai krēslas stundās vakarā vai agri no rīta. Barojas ar lieliem gaisa kukaiņiem, tos medījot lidojumā vai noskatot no novērošanas punkta (sēžot uz zara vai staba gala). Galvenā maņa medījot ir redze. Daļa sugu sēžot uz zara, novietojas uz tā garenvirzienā nevis šķērsām, kā to dara citi putni. Šādā pozīcijā putnus ir īpaši grūti pamanīt. Lai arī visi lēļu dzimtas putni nelabvēlīgos laika apstākļos spēj īslaicīgi ieņemt mazkustīgu, ziemas miegam līdzīgu stāvokli, Amerikas lēlītis (Phalaenoptilus nuttallii) ziemas periodā ieņem īstu ziemas miega stāvokli. Tam uz vairākām nedēļām vai pat mēnešiem pazeminās ķermeņa temperatūra, un putns kļūst nekustīgs. 
Ligzdo uz zemes, neveidojot ligzdu. Dējumā 1—2 olas. Lai arī valda uzskats, ka briesmu gadījumā vecāki mazuļus vai olas mutē pārnes uz citu vietu, tomēr līdzšinējie novērojumi to neapstiprina.